Venäläisen valtion Tupolev TU-154 -matkustajakoneen epäillään loukanneen Suomen ilmatilaa tänään tiistaiaamuna.

Puolustusministeriön mukaan (siirryt toiseen palveluun) epäilty alueloukkaus tapahtui kello seitsemän aikaan Suomenlahdella Porvoon edustalla.

– Puolustusvoimat tekee nämä havainnot epäillystä loukkauksesta, sanoo puolustusministeriön viestintäjohtaja Max Arhippainen.

Hän ei kommentoi, lähetettiinkö Suomen hävittäjät ilmaan tapauksen vuoksi.

– En pysty vahvistamaan miten havaittiin ja miten vastattiin siihen.

Arhippainen ei kommentoi kuinka kauan venäläinen kone oli Suomen ilmatilassa.

– Tietojeni mukaan tässä on kyse lyhyehköstä loukkauksesta, Arhippainen sanoo.

Vielä ei pystytä Arhippaisen mukaan sanomaan, että millä asialla kyseinen Venäjän kone oli.

– Tämähän on alue, missä on muutenkin suhteellisen vilkas kuljetuskoneliikenne. Se, mitä tämä nimenomainen kone oli tekemässä, ei ole tietoa emmekä pysty spekuloimaan.

Viestintäjohtaja ei pysty kommentoimaan mitä kyseinen kone kuljetti.

– Tietojeni mukaan konetta käytetään kuljetuksiin ja matkustajakuljetuksiin. Liikenne Manner-Venäjältä Kaliningradiin kulkee suhteellisen kapean kansainvälisen ilmatilan kautta Suomenlahdella Itämerelle. Samalla alueella on tapahtunut loukkauksia aiemminkin.

Ensimmäinen venäläiskoneen epäilty ilmatilaloukkaus yli vuoteen

Rajavartiolaitos suorittaa tapauksesta tutkinnan viestintäjohtajan mukaan ripeästi. Tutkinnan päätteeksi katsotaan, meneekö tapaus syyteharkintaan. Ulkoasiainministeriö on harkintansa mukaan yhteydessä Venäjän viranomaisiin.

– Hyvin harvoin tämän tyyppiset tapaukset ovat johtaneet syytetoimintaan.

Arhippainen ei ota kantaa, kuinka vakavasta asiasta tiistaiaamun epäillystä alueloukkauksesta on kyse.

– Tämä on ensimmäinen venäläinen ilmatilaloukkaus yli vuoteen. Edellinen oli lokakuun 6. päivä viime vuonna, kun kaksi venäläistä hävittäjää loukkasi Suomen ilmatilaa peräkkäin samana iltana.

Tiistaina tapahtunut venäläiskoneen epäilty alueloukkaus on kaikkiaan viides tämän vuoden puolella.

– Ennen tätä on ollut kaksi ruotsalaista, yksi saksalainen ja yksi espanjalainen tapaus.

Ulkoministeri Timo Soini (sin.) sanoo, että ilmatilaloukkauksen kanssa edetään "normaalin kaavan mukaan".

– Lähettiläs puhutellaan ja asia selvitellään. Puolustusministeriö on se viranomainen, joka tämän hoitaa.

Soini sanoi, että ilmatilaloukkauksen ajankohdasta, itsenäisyyspäivän aatosta, ei kannata vetää johtopäätöksiä.

– Ei tässä kannata lähteä spekuloimaan tällaisilla asioilla.

Juttua muokattu kello 17.13: Lisätty Timo Soinin kommentit.

Lue myös:

Espanjalaishävittäjien ilmatilaloukkauksen esitutkinta valmistui – olivat syvimmillään kolme kilometriä Suomen puolella

Suomen ilmatilaa on loukattu 35 kertaa yhdessätoista vuodessa – asialla pääosin Venäjän koneet

Ruotsalaiskopterin epäillään loukanneen Suomen ilmatilaa